**М О Т И В И**

към проект на

**Правилник за реда и начина за отпускане на еднократна финансова помощ от Добрички общински съвет, гр.Добрич**

Причини, които налагат приемането:

В бюджета на Община Добричка за съответната календарна година са предвидени средства за подпомагане на лица и семейства за задоволяване на инцидентно възникнали здравни, образователни, комунално-битови и други жизненоважни техни потребности. Субективният критерий поставя под съмнение обективността при вземане на решение за отпускане или отказ на такъв вид подпомагане, което затруднява работата на общинските съветници. Критериите за отпускане на такава помощ ще спомогнат за уеднаквяване на процедурата по предоставянето й, а и ще доведат до правилно и законосъобразно разходване на бюджетните средства.

До настоящия момент в Добрички общински съвет е действал Правилник за реда и начина за отпускане на еднократна финансова помощ от Добрички общински съвет, гр.Добрич, приет с решение № 108/ 28.01.2016г. от Добрички общински съвет. Заложените в него ред, условия и начин за отпускане на еднократна финансова помощ са в противоречие на принципите, заложени в чл.8 и чл.12 от АПК, поради липса на ясни правила за определяне на размера на отпускането на финансовата помощ.

С оглед публичността, прозрачността и безпристрастността в работата на Добрички общински съвет се налага приемане на нов правилник.

Цели, които се поставят:

* Определяне на ясни правила за определяне на размера на отпускането на финансовата помощ.
* Реда, начина, условията и изискванията/критериите за отпускане на финансова помощ.
* Приемането на нов Правилник за реда и начина за отпускане на еднократна финансова помощ от Добрички общински съвет, не е свързано с изразходване на допълнителни финансови средства от бюджета на Общината, както и с ангажиране на допълнителен човешки ресурс.

Финансови и други средства, необходими за прилагане на правилника:

Прилагането на Правилник за реда и начина за отпускане на еднократна финансова помощ от Добрички общински съвет е свързано с изразходване на финансови средства от бюджета на общината. Съгласно чл.84 от Закона за публичните финанси, кметът на общината разработва и внася в общинския съвет окончателния проект на бюджета на общината. Съгласно чл.94 от ЗПФ, общинският съвет приема бюджета на общината за съответната година, в това число и разходите за задоволяване на инцидентно възникнали здравни, образователни, комунално-битови и други жизнено важни нужди на населението.

Очаквани резултати:

Критериите, залегнали в реда и условията за отпускане на еднократна финансова помощ ще дадат възможност на общинските съветници по-точно и безпристрастно да определят реда и начина за изразходване на бюджетните средства.

Анализ на съответствие с правото на Европейския съюз:

Настоящият правилник е изготвен съобразно нормативен акт от по-висока степен - Закона за социалното подпомагане, Правилникът за неговото прилагане и съответствието им с правото на Европейския съюз, както и принципите, заложени в чл. 8 и чл.12 от АПК.

**ЯРОСЛАВА ВАСИЛЕВА**

Председател на ПКОЗТЗСД